Președintele PNL Ludovic Orban a declarat duminică la emisiunea „În fața ta” de la Digi24 că o eventuală decizie din partea fostului premier Dacian Cioloș de a înființa un nou partid ar fi una „neinspirată”, pentru că ar duce la o fărâmițare suplimentară a electoratului de dreapta.

„Cred că ar fi o decizie neinspirată din partea domniei sale să se apuce să mai construiască un nou partid în zona dreapta, sau mă rog să îi zicem zona ne-PSD, pentru că ar fi o fărâmițare suplimentară”, a spus Ludovic Orban la emisiunea „În fața ta” de la Digi24.

Întrebat dacă există riscul ca un eventual partid fondat de Dacian Cioloș să ia voturi de la electoratul PNL, Ludovic Orban a răspuns negativ.

„Nu cred că ar lua voturi de la PNL. Poate ar reuși să reactiveze politic anumite segmente, dar care nu sunt foarte puternice din punct de vedere numeric", a mai spus președintele PNL.